Si clamave Domenie issint nassude tal dì dal Signôr, ma ducj le clamavin Nie, par sei tant scarmuline e scjarsute. E jere risolude e di caratar e no veve pôre nancje dal diaul. In cambii Luzie sô zimule e jere grande e gruesse, insigure e temerose, simpri volint platâsi daur di... Nie.
E abitavin intune misare stanziute mobiliade cuntun stramaç e un scjaldin, il cjiadôr lu vevin tal ronc, un gabiot cuntune buse, e une puarte che i mancjave une bertuele e il sbrissul nol funzionave. Tal Invier, il frêt e l’aiar al businave pes fressuris, jessint daspò pe puarte malsestade di chê chebe. Al condomini lu clamavin enfatichementri “Il ricovar”.
Il vistiari di cheste femenute al jere spartan, si meteve une cuvierte a mo di cotule che le taponave de vite in jù, le sierave cuntun pontepet, e de vite in sù e veve une gjachete di om, ancje di cualchi taie plui grande .
Se cualchidun le saludave, dispedide e murmuiave - Mile, e non piu mile, in chê buse... o vin di finîle -. Ermetisim sibilin, someant un oracul: seont Nie, la umanitât no sarès lade oltri il XX secul.
Gno fradi za fantat, mi veve passât i siei “clients” de “Vite Catoliche”, tra di lôr ancje Nie e Luzie, cussì o jentrâi in chê stanzie, fasint dôs rampis di scjalis e doi luncs coridôrs, dulà che i paviments e i trâfs a scriculavin.
O constatai che oltri ae miserie a esistevin ancje i misars, ma pûr pûr a rivavin a meti di bande, chês cuatri palanchis par comprâsi il setemanâl.
Durant la zornade tu le viodevis a Nie zirâ sù e jù pal paîs, no le fermave ni cjalt ni frêt, no jere buteghe che no cognossès, ni curtîl che no visitàs. Tes betulis e jentrave cuant che tornave a cjase, Mi ricuardi che le viodevi te ostarie de Sperance, domandant se i davin mieze taçute di vin, che le varès paiade cuntune cjantadute, za le cognossevin che podevin fâle contente cun tant pôc, dopo vele bevuçade e intonave cuntun fîl di vôs piçule e sclagne come la sô persone:
“A no ‘nd è mai stade ploie, che il bon timp nol sei tornât”.
Dit in altris peraulis: Simpri che al à plot, al è tornât il soreli.
---
Autôr: Galliano R. De Agostini
La traduzion in spagnûl si po leile achì: Domenie
-----
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn unk